[{"text_idx": "#000005", "text": "I unrhyw un sy\u2019n cael anhawster deall barddoniaeth, mae\u2019r Open Guide to Literature on Dylan Thomas gan Walford Davies yn lle da i ddechrau. Rwyf wedi dwlu ar waith Dylan Thomas gydol fy oes, gan fwynhau ei straeon a\u2019i ddarllediadau, ond rwyf wedi cael trafferth deall ei gerddi. Nid yw fy nghefndir gwyddonol wedi fy hyfforddi i ddehongli trosiadau cywrain neu werthfawrogi cyflythreniad celfyddydol. Serch hynny, pan ddechreuais weithio yng Nghanolfan Dylan Thomas, des ar draws y llyfr hwn, ac mae wedi trawsnewid fy ngallu i ddeall cerddi campus Dylan."}, {"text_idx": "#000006", "text": "Mae Davies yn cynnig trafodaeth hawdd ei darllen ar lawer o gerddi Dylan Thomas. Mae\u2019n esbonio ystyr ysgrifennu cymhleth a lliwgar Dylan, yn ogystal a\u0302 rhoi dehongliadau diddorol o\u2019r ystyron cuddiedig yng ngeiriau Dylan, gan alluogi\u2019r darllenydd i ddeall barddoniaeth ar lefel newydd."}, {"text_idx": "#000007", "text": "I\u2019r rhai sy\u2019n newydd i ddehongli barddoniaeth fel yr oeddwn i, efallai ymddengys y gerdd gyntaf a drafodir yn y llyfr hwn, \u2018Once it was the colour of saying\u2019, fel ei bod yn syml yn adrodd stori am ieuenctid y bardd. Mae Davies yn cyflwyno\u2019r syniad bod y gerdd hon yn trafod myfyrdod Dylan ar ei weithiau cynharach a datblygiad ei farddoniaeth dros amser, gan ddatgelu sut mae gwaith Dylan yn llawn ystyron dyfnach wedi\u2019u cuddio ymysg y dechneg berffaith. Nid yw cerddi Dylan yn eiriau hardd ar hap, maent yn destunau dwfn, cryptig."}, {"text_idx": "#000008", "text": "Mae esboniad Davies o \u2018The spire cranes\u2019 yn symleiddio\u2019r brawddegau cymhleth a dryslyd, gan fy ngalluogi i ddarllen y gerdd yn hwylus. Cefais drafferth, fel y darllenydd barddoniaeth newydd, pan ddes ar draws ymadroddion dieithr megis \u201csplit sky\u201d, ond mae esboniad Davies sef efallai mai cyfeiriad syml at ddw\u0302r yw hwn wedi gwneud y gerdd yn llawer cliriach i\u2019w darllen. Unwaith yr esboniwyd yr anawsterau arwynebol o ddarllen y gerdd, wrth archwilio ymhellach, gellid darllen y gerdd gyfan yn drosiadol, gan roi ystyr newydd i\u2019r geiriau hyn."}, {"text_idx": "#000009", "text": "Mae gweddill y llyfr yn llawn dehongliadau diddorol, ond ni wnaf ei sbwylio i chi. Darllenwch drosoch chi\u2019ch hunan a byddwch yn canfod pam yr ystyrir Dylan Thomas yn un o\u2019r beirdd gorau erioed. Byddwch yn gallu deall a gwerthfawrogi cerddi Dylan Thomas mewn ffyrdd nad ydych wedi meddwl amdanynt o\u2019r blaen."}, {"text_idx": "#000012", "text": "Croeso i Ganolfan Dylan Thomas!\nRydym ar agor ar hyn o bryd rhwng 10am a 4.30pm, o ddydd Mercher i ddydd Sul. Mynediad am ddim.\ni sicrhau mai chi yw\u2019r cyntaf i gael y diweddaraf am yr arddangosfeydd, hwyl i\u2019r teulu dros hanner tymor a mwy!"}, {"text_idx": "#000013", "text": "Croeso i Ganolfan Dylan Thomas!"}]